Suomalaisten yritysten mainoksia on ollut esillä kansainvälisen moottoripyöräjengi Mongols MC:n nettisivuilla. Esimerkiksi OP-Pohjolan ja VR:n mainosbannerit ovat pyörineet sivuilla.

Asiasta tekee yhtiöille kiusallisen se, että KRP:n mukaan Mongols MC luokitellaan kansainväliseksi rikollisjärjestöksi.

OP-Pohjolassa tieto yhtiön uuden kampanjan mainoksen luikahtamisesta moottoripyöräjengin sivuille aiheutti hämmennystä.

- Olin yllättynyt ja harmissani, kun kuulin asiasta. Meidän toimintatapaamme ei missään nimessä kuulu mainostaa tällaisilla sivuilla, OP-Pohjolan markkinointijohtaja Heli Jimenez painottaa.

Hänen mukaansa ulkopuolinen mediatoimisto hoitaa OP-Pohjolan mainoskampanjat ja tässä on käynyt selvä virhe. Jimenez sanoo, että mainos poistettiin sivuilta mahdollisimman nopeasti ja asia on nyt hoidossa.

OP-Pohjola mainostaa monen muun yrityksen tavoin verkkomainontaan keskittyneen Google Display Network (siirryt toiseen palveluun) -palvelun avulla. OP-Pohjolan markkinointijohtaja Heli Jimenez kertoo, että Googlea on informoitu valitettavasta tapauksesta.

Myös VR on pyytänyt Googleltä selvitystä tapahtuneesta.

- Tämä tuli täysin yllätyksenä ja suhtaudumme asiaan äärimmäisen negatiivisesti, VR:n matkustajaliikenteen markkinointipäällikkö Riku Auvinen.

Hän kertoo, että Google Display Networkin kautta tapahtuva mainostaminen on keskeytetty toistaiseksi.

Mongols MC ei ole iso tekijä Suomessa

Yhdysvaltojen Kaliforniasta kotoisin oleva Mongols MC on KRP:n luokituksen mukaan kansainvälinen rikollinen moottoripyöräjengi, jolla on toimintaa myös Suomessa. Keskusrikospoliisin mukaan jengi rantautui Suomeen vuoden 2011 lopulla. Parhaimmillaan Mongols MC:llä oli kaksi alaosastoa, mutta tällä hetkellä niitä on yksi. KRP:stä kerrotaan, että jengillä on muutamia jäseniä.

KRP arvioi, että Mongols MC:n on vaikea vakiiinnuttaa asemaansa Suomessa, koska kilpailu eri rikollisten moottoripyöräjengien välillä on kovaa. Lähivuosina nähdään, pystyykö Mongols MC vakiinnuttaa asemaansa vai joutuuko se vetäytymään Suomesta.